Den 60-årige amerikaner Mathew Fogarty blev endnu en gang den ældste deltager ved et VM i badminton, da han tabte første runde tirsdag.

Han brugte næsten længere tid på at snakke med pressen efter kampen, end han gjorde på banen.

20 minutters spil var nemlig alt, hvad Mathew Fogarty fik ved VM i badminton, da han tirsdag deltog for ottende gang og igen slog sin egen verdensrekord som den ældste deltager nogensinde ved VM.

Så kommer der en gammel halv-skør amerikaner, der har masser af penge til at 'købe sig til point' og dermed en plads Jim Laugesen, badmintonekspert

Sammen med sin 29-årige makker Nicholas Bonkowsky tabte de med 2-21, 4-21 til et par fra Malaysia, der ligger nummer 26 i verden. Endnu en gang var oplevelsen i sig selv dog det mest betydningsfulde for Mathew Fogarty:

- Jeg elsker sporten så meget. Jeg bliver nødt til at takke min makker for at bære mig igennem denne kamp. Jeg kunne ikke have gjort det uden hans ungdom. Badminton er det, der har holdt mig i gang hele livet, sagde Fogarty, der havde sin mor med som træner til VM i Glasgow.

Den nydelige ældre kvinde holdt sig dog i baggrunden, mens sønnen forsøgte at skrabe bare et par enkelte point sammen med sit niveau, der mest af alt kunne sammenlignes med en dansk seriespiller. Og netop det faktum skaber ikke ligefrem begejstring hos badmintonekspert Jim Laugesen.

- Det er desværre effekten af, at der skal være plads til alle lande ved VM, og at de nationale forbund ikke kan udtage de bedste på grund af rangliste-regler, der sikrer ham en plads. Så kommer der en gammel halvskør amerikaner med, der har masser af penge på bankkontoen til at 'købe sig til point' og dermed en plads.

Fogarty var klar med ketcheren oppe, men det var ikke nok i første runde ved VM, hvor herredoublen kun fik 6 point. Foto: TV 2 SPORT

Den 60-årige amerikaner kom med til VM via sin plads som nummer 93 i verden sammen med makkeren Bonkowsky. Dermed var han rangeret som den højeste spiller fra USA, mens det samme var tilfældet for Bonkowsky fra Trinidad og Tobago .

Placeringen er sikret gennem en masse mindre, internationale turneringer i primært Sydamerika, hvor herredoublen ikke har vundet særlig mange kampe det seneste år, men altså deltaget i nok turneringer til at have point nok til VM. Derfor mener Mathew Fogarty også selv, at de bare har holdt sig til reglerne.

- BWF (det internationale badmintonforbund, red.) designer systemet. Så det er at spille og leve efter reglerne, der hjælper mig til at være med her. Så jeg mener, jeg har vundet retten til at være her som den bedste spiller i USA. Og det samme med Nicholas fra Trinidad og Tobago .

- Men hvis du ser på de andre spillere, så spiller de faktisk flere turneringer for at komme til VM. Jeg er faktisk i stand til kvalificere mig til VM i færre turneringer. Jeg arbejder 48 timer om ugen og har ikke tid til at rejse så meget, så jeg prøver at spare noget tid og bruge den bedst muligt, forklarede Fogarty efter VM-kampen.

Nicholas Bonkowsky holdt Fogarty i gang på banen. Foto: TV 2 SPORT

Den rutinerede amerikaner har spillet, siden han var fem år gammel. I sin aktive karriere og på vej mod de 60 år har han så fortsat sin badmintontræning ved siden af sit arbejde som læge i det amerikanske forsvar. For ham handler det nu mest af alt om at give noget videre til de yngste spillere.

- Efter arbejde træner og spiller jeg med de unge spillere, ligesom jeg træner børn i Manhattan Beach Badminton Club. Det er dem, der holder mig i form.

- Jeg håber, at de unge spillere indser, at det er en livsstil. Badminton er en af de bedste sportsgrene, der findes, hvor ketcheren er så let, og boldene er så lette, at alle atleter, store, små, brede og smalle, kan være med. Det er derfor, jeg bliver ved med at spille. Det holder mig i gang, og forhåbentlig får jeg et langt liv, forklarede Fogarty og slog fast, at det gjorde ondt på ham at se VM-favoritten Lee Chong Wei ryge ud.

34-årige Lee Chong Wei var kommet til VM for endelig at vinde den guldmedalje, alle i badmintonmiljøet havde snakket om, men igen mislykkedes det, da han tabte til franske Brice Leverdez. Video: TV 2 SPORT

- Jeg elsker at se Lee Chong Wei, Lin Dan og Chen Long spille, og jeg håber, Lee Chong Wei fortsætter. Det var en svær dag for ham, men han bliver ældre, og jeg synes, han skal fortsætte med at spille. Det er derfor, jeg spiller.

Og selvom amerikaneren bliver 61 år i oktober, kan tilskuere og tv-seere godt regne med at se ham igen - i forsøget på at udbygge den verdensrekord, han selv er indehaveren af.

- Vi kommer til at forsøge igen næste år, og alle, der har lyst til at prøve at kvalificere sig sammen med mig, vil jeg forsøge mig med. Jeg vil i hvert fald gøre mit bedste for at vende tilbage, sluttede Fogarty, inden han prustende gik videre til den næste ventende i flokken af pressefolk.